अजमेर। एंटी करप्शन ब्यूरो के पास मौजूद साक्ष्यों में नगर सुधार न्यास के कार्यवाहक सचिव निशु अग्निहोत्री को यह कहते हुए पाया गया कि न्यास में एक फाइल निपटाने के लिए बीस हजार तो कम है, उन्हें कम से कम एक लाख रुपए तो चाहिए।
‘एसीबी के पास पुख्ता सबूत’
एसीबी के जांच अधिकारी डीएसपी भीम सिंह बीका के अनुसार मामले की 28 जनवरी 2012 से जांच के दौरान एसीबी ने न्यास अध्यक्ष नरेन शाहनी भगत, पूर्व सचिव पुष्पा सत्यानी, कार्यवाहक सचिव निशु अग्निहोत्री और उप नगर नियोजक साहिब राम जोशी के खिलाफ आरोप साबित करने के लिए कई साक्ष्य जुटाए हैं। सरकारी पदों पर बैठे लोगों का दुराचरण जांच में सामने आया है। शुक्रवार को ट्रैप की कार्रवाई लीक नहीं होती तो आरोपियों पर सीधी कार्रवाई की जाती। मुख्यालय के आदेश से मुकदमा दर्ज होने के बाद आरोपियों की गिरफ्तारी संभव है।
छोड़नी पड़ सकती है कुर्सी
एसीबी अगर नरेन शाहनी भगत के खिलाफ मुकदमा दर्ज करती है तो उन्हें नगर सुधार न्यास सदर की कुर्सी छोड़नी पड़ सकती है।
बीस हजार तो कम है..
एसीबी के पास मौजूद नगर सुधार न्यास के कार्यवाहक सचिव निशु अग्निहोत्री और अजमत के बीच बातचीत की रिकार्डिग में अग्निहोत्री अजमत से पूछ रहे हैं कि ऐसी फाइलों के निस्तारण में पहले क्या व्यवस्था थी? जवाब में अजमत कहता है कि सर! 20 हजार रुपए एक फाइल के हिसाब से काम होता था, इस पर अग्निहोत्री कहते हैं कि नहीं यह तो कम है, उन्हें तो कम से कम एक लाख रुपए चाहिए।
इस पर अजमत राशि कम कराने के लिए गिड़गिड़ाता है। बातचीत के एक टेप में अग्निहोत्री ने अजमत को घर का आदमी बताते हुए उससे कहा है कि वह कभी भी बेधड़क घर आकर उससे मिल सकता है। एक अन्य टेप में अग्निहोत्री से 35 हजार रुपए की रिश्वत राशि दिए जाने के बारे में दोनों के बीच बातचीत है। शेष राशि का भुगतान के बारे में भी दोनों के बीच बातचीत रिकार्ड है।
‘मकान बनाना है, तो प्लॉट देना होगा..’
एसीबी के पास मौजूद नगर सुधार न्यास के उप नगर नियोजक साहिब राम जोशी और परिवादी अजमत खान के बीच बातचीत की रिकार्डिग में जोशी ने अजमत से साफ कहा कि उसे एक प्लॉट दे दो, अगर मकान बनवाना है। अजमत ने काम के बारे में साहिब राम जोशी से भी लंबी बातचीत की है।
‘बगैर सबूत के हाथ नहीं डालते’
एंटी करप्शन ब्यूरो के अतिरिक्त पुलिस महानिदेशक अजीत सिंह का कहना है कि इस बारे में जांच की जाएगी कि ट्रैप कार्रवाई में कहां और किस स्तर पर चूक हुई। उन्होंने कहा कि पिछले डेढ़ साल की जांच के दौरान आरोपियों के खिलाफ ठोस सबूत मिले हैं, इसके आधार पर ही कार्रवाई की गई। बातचीत के टेप में रिश्वत की डिमांड स्पष्ट है। एसीबी बगैर सबूतों के किसी पर हाथ नहीं डालती।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva